A Bizottság 229/2004/EK rendelete
(2004. február 10.)
a 2004/05. behozatali év első negyedévét illetően a fokhagyma behozatalára vonatkozó engedélykérelmek benyújtási határideje tekintetében az 565/2002/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [1], és különösen annak 31. cikke (2) bekezdésére,
mivel:
(1) A Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia (a továbbiakban: "az új tagállamok") importőreinek részesülniük kell a vámkontingensek kezelési módjának megállapításáról és a harmadik országokból behozott fokhagymára vonatkozó származási bizonyítványok rendszerének bevezetéséről szóló, 2002. április 2-i 565/2002/EK bizottsági rendeletben [2] előírt rendelkezések nyújtotta előnyökből.
(2) A kontingensek megfelelő felhasználásának biztosítása érdekében, illetve annak érdekében, hogy az új tagállamok hagyományos importőrei a 2004/2005. behozatali év első negyedéve során elegendő mennyiséget igényelhessenek, rendelkezni kell a kérelem benyújtási határidejéről.
(3) Az e rendeletben előírt intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,
ELFOGADTA EZT A RENDELETET:
1. cikk
Az 565/2002/EK rendelet 5. cikkének (2) bekezdésétől eltérve a 2004/2005. behozatali év első negyedévében az importőrök behozatali engedély iránti kérelmüket 2004. május 3-tól 2004 augusztusának utolsó péntekéig nyújthatják be az illetékes nemzeti hatóságokhoz.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. február 10-én.